Fl-10 ta' Diċembru 2018, il-Kunsill estenda l-miżuri restrittivi li attwalment jinsabu fis-seħħ kontra r-Repubblika Demokratika tal-Kongo sat-12 ta' Diċembru 2019. Dawn is-sanzjonijiet jikkonsistu fl- iffriżar tal-assi u l-projbizzjoni ta' viża għall-Unjoni Ewropea fir-rigward ta' 14-il persuna . Huma ġew adottati fit-12 ta' Diċembru 2016 u d-29 ta' Mejju 2017 b'reazzjoni għat-tfixkil tal-proċess elettorali fir-RDK u l-ksur relatat tad-drittijiet tal-bniedem. Fil-konklużjonijiet tiegħu ta' Diċembru 2017, il-Kunsill appella lill-atturi Kongoliżi kollha, u l-aktar lill-awtoritajiet u l-istituzzjonijiet Kongoliżi, biex jaqdu rwol kostruttiv fil-proċess elettorali. Fid-deċiżjoni tiegħu, b'kont meħud tal-elezzjonijiet li ġejjin, il-Kunsill itenni l-importanza li jsiru elezzjonijiet kredibbli u inklużivi li jirrispettaw l-aspirazzjoni tal-poplu Kongoliż li jeleġġi r-rappreżentanti tiegħu. Il-Kunsill ser jerġa' jirrevedi l-miżuri restrittivi fid-dawl tal-elezzjonijiet fir-RDK u jinsab lest biex jaġġustahom kif meħtieġ. Dikjarazzjoni mir-Rappreżentant Għoli f'isem l-UE dwar ir-Repubblika Demokratika tal-Kongo, 22 ta' Novembru 2018 Konklużjonijiet tal-Kunsill dwar ir-Repubblika Demokratika tal-Kongo, 11 ta' Diċembru 2017 Ara l-paġna tal-laqgħa